b'\n_START_ARTICLE_\nEl giravolt de maig\n_START_SECTION_\nLa gestaci\xc3\xb3 de l\xe2\x80\x99obra\n_START_PARAGRAPH_\nLa idea de fer aquesta \xc3\xb2pera va sorgir durant una de les sessions musicals organitzades per Manuel Clausells Vilasal\xc3\xb3 (1889 - 1936), secretari de l\xe2\x80\x99Associaci\xc3\xb3 de M\xc3\xbasica "da Camera", que amb la\xc2\xa0 col\xc2\xb7laboraci\xc3\xb3 de Francesc Mart\xc3\xad i Mars\xc3\xa0 van dur a terme un cicle de concerts al Palau de la M\xc3\xbasica anomenats Concerts Blaus. Aquestes sessions musicals de car\xc3\xa0cter selectiu i \xc3\xadntim van\xc2\xa0 gaudir de gran prestigi en el m\xc3\xb3n musical de la Barcelona dels anys vint. En el per\xc3\xadode de 1926 - 27 es realitz\xc3\xa0 una nova s\xc3\xa8rie sota el t\xc3\xadtol Els poetes i els m\xc3\xbasics. Cada sessi\xc3\xb3 estava dedicada a un poeta i a un m\xc3\xbasic dels m\xc3\xa9s destacats de l\xe2\x80\x99\xc3\xa8poca, i all\xc3\xa0 es recitaven poesies i es cantaven can\xc3\xa7ons inspirades en les seves lletres. _NEWLINE_El 23 de gener de 1927 el poeta convidat va ser Josep Carner, aix\xc3\xad com el ja fam\xc3\xb3s m\xc3\xbasic Eduard Toldr\xc3\xa0. El poeta noucentista recit\xc3\xa0 els seus \xc3\xbaltims millors poemes i es van cantar tres can\xc3\xa7ons del compositor vilanov\xc3\xad amb lletres del poeta: A muntanya, Cocorococ i Recan\xc3\xa7a. Al final del recital Carner va manifestar a Toldr\xc3\xa0, a Clausells i a Mart\xc3\xad que tenia al cap un projecte d\xe2\x80\x99escriure un llibret adient per fer-ne una \xc3\xb2pera c\xc3\xb2mica, curta per\xc3\xb2 molt original pel seu ambient i personatges. Sense pensar-s\xe2\x80\x99ho gaire va demanar a Toldr\xc3\xa0 si es comprometia a compondre la m\xc3\xbasica i aquest va acceptar amb entusiasme l\xe2\x80\x99oferiment, pensant que la idea podria ser un fet molt important en el panorama de la m\xc3\xbasica catalana. _NEWLINE_La feina i la gestaci\xc3\xb3 del projecte va ser llarga, ja que el poeta Carner no gaudia de ser un puntual complidor dels seus compromisos, per\xc3\xb2 la constant pressi\xc3\xb3 del mecenes Clausells sobre el poeta i el m\xc3\xbasic, obtingu\xc3\xa9, despr\xc3\xa9s de molts contactes, correspond\xc3\xa8ncia i converses, la definitiva proposta del llibret de Carner i de les partitures de Toldr\xc3\xa0. Aqu\xc3\xad va comen\xc3\xa7ar una seriosa col\xc2\xb7laboraci\xc3\xb3 i Carner i Toldr\xc3\xa0 es van entendre de seguida. A principis del 1928 es va acabar l\xe2\x80\x99\xc3\xb2pera El Giravolt de Maig, despr\xc3\xa9s de 21 mesos i 4 dies exactes de la proposta feta en la sessi\xc3\xb3 dels Concerts Blaus del dia 23 de gener de 1927.\n_START_SECTION_\nContext\n_START_PARAGRAPH_\nLa qualitat de la m\xc3\xbasica de Toldr\xc3\xa0 va ser un punt de partida de cara al futur de la m\xc3\xbasica l\xc3\xadrica catalana en el camp de l\xe2\x80\x99\xc3\xb2pera, que era gaireb\xc3\xa9 inexistent en aquells anys de les primeres d\xc3\xa8cades del segle. Amb El Giravolt, Toldr\xc3\xa0 i Carner defineixen unes directrius i uns elements del que podria ser la l\xc3\xadrica oper\xc3\xadstica catalana. M\xc3\xbasic i poeta vivien precisament immersos en una etapa esplendorosa del panorama intel\xc2\xb7lectual i art\xc3\xadstic catal\xc3\xa0 sacsejat per noves corrents i noves idees de renovaci\xc3\xb3 i modernitzaci\xc3\xb3 com l\xe2\x80\x99impressionisme, el cubisme i el surrealisme, entre molts d\'altres \xe2\x80\x9cismes\xe2\x80\x9d. Un dels corrents que van sorgir a Catalunya va ser el Noucentisme, centrat especialment en la poesia, literatura, filosofia i tamb\xc3\xa9 amb la m\xc3\xbasica i la pintura. Els m\xc3\xbasics Eduard Toldr\xc3\xa0 i Frederic Mompou, entre altres, van ser algunes de les seves grans figures, aix\xc3\xad com els escriptors Eugeni d\xe2\x80\x99Ors, Josep Carner i V\xc3\xadctor Catal\xc3\xa0. _NEWLINE_L\xe2\x80\x99\xc3\xb2pera El Giravolt de maig \xc3\xa9s una important mostra d\xe2\x80\x99un art fidel als nous valors del noucentisme. Entorn dels sis personatges ben diferenciats que hi apareixen es viu una fuga\xc3\xa7 i divertida trama d\xe2\x80\x99intriga i aventura sota la rauxa m\xc3\xa0gica d\xe2\x80\x99una nit primaveral. Els sentiments, les passions i els desigs transformen els personatges reals per l\xe2\x80\x99\xc3\xa0nsia de viure per unes hores el que voldrien ser i que en realitat no ho s\xc3\xb3n. Amb les primeres clarors de l\xe2\x80\x99alba d\xe2\x80\x99un nou dia el seny s\xe2\x80\x99imposa i els retorna a la realitat de la seva aut\xc3\xa8ntica vida quotidiana. El seny i la rauxa, que marquen el car\xc3\xa0cter del poble catal\xc3\xa0, s\xc3\xb3n els dos grans sentiments que apareixen en l\xe2\x80\x99\xc3\xb2pera i els autors hi profunditzen amb la gr\xc3\xa0cia i la picardia d\xe2\x80\x99un joc constru\xc3\xaft per a divertir. El text de Carner i la inspirada m\xc3\xbasica de Toldr\xc3\xa0 ens reflecteixen l\xe2\x80\x99\xc3\xa8poca amb un llenguatge modern, ple de claredat, lirisme i color, que el mateix mestre Toldr\xc3\xa0 va qualificar com \xe2\x80\x9cLa meva can\xc3\xa7\xc3\xb3 m\xc3\xa9s llarga".\n_START_SECTION_\nEstrena i posterior repercussi\xc3\xb3\n_START_PARAGRAPH_\nEl Giravolt de maig es va estrenar solemnement el 27 d\xe2\x80\x99octubre del 1928 al Palau de la M\xc3\xbasica Catalana sota la direcci\xc3\xb3 musical del mestre Toldr\xc3\xa0; la direcci\xc3\xb3 esc\xc3\xa8nica d\xe2\x80\x99Enric Gim\xc3\xa9nez; els figurins i decorats de Xavier Nogu\xc3\xa9s i els cantants Merc\xc3\xa8 Plantada (Rosaura), Concepci\xc3\xb3 Callao (Jovita), Emili Vendrell (Golferic), Conrat Giralt (Per\xc3\xb3t de l\xe2\x80\x99Armentera), Joan Barrab\xc3\xa9s (Marc\xc3\xb3), Valent\xc3\xad Capdevila (Corvet\xc3\xb3) i Francesc Torra (la veu d\xe2\x80\x99un pastor que canta Mes de maig). L\xe2\x80\x99eminent escriptor Carles Soldevila va ser l\xe2\x80\x99encarregat de la presentaci\xc3\xb3 i l\xe2\x80\x99\xc3\xa8xit de l\xe2\x80\x99estrena va ser apote\xc3\xb2sic. L\xe2\x80\x99entusiasme i els elogis a Carner i Toldr\xc3\xa0 de les personalitats m\xc3\xa9s representatives del moment es van manifestar de manera un\xc3\xa0nime celebrant un esdeveniment que marcava un inici prometedor de la m\xc3\xbasica oper\xc3\xadstica de car\xc3\xa0cter nacional catal\xc3\xa0. L\xe2\x80\x99\xc3\xa8xit de l\xe2\x80\x99obra es va repetir en diverses ocasions i al Gran Teatre del Liceu es va representar abans i despr\xc3\xa9s de la guerra, l\xe2\x80\x99\xc3\xbaltima funci\xc3\xb3 va ser l\xe2\x80\x99any 1963 en homenatge al gran m\xc3\xbasic vilanov\xc3\xad desaparegut.  _NEWLINE_Al llarg del temps El Giravolt de maig ha estat aplaudit en moltes ciutats de Catalunya. Fins i tot, durant la dictadura franquista l\xe2\x80\x99\xc3\xb2pera va ser estrenada en versi\xc3\xb3 castellana al Teatro de la Zarzuela de Madrid amb el t\xc3\xadtol de MAYO. Consta que el p\xc3\xbablic i la cr\xc3\xadtica musical madrilenya van quedar captivats per la fina ironia dels personatges de Carner i pel valor de la m\xc3\xbasica de Toldr\xc3\xa0.\n_START_SECTION_\nArgument i personatges\n_START_PARAGRAPH_\nL\xe2\x80\x99acci\xc3\xb3 se situa en un hostal de muntanya una nit de maig a mitjans del segle XVIII. Els caracter\xc3\xadstics personatges de l\xe2\x80\x99obra senten la rauxa de la primavera i somien en all\xc3\xb2 que voldrien ser fins que la llum del nou dia els fa retornar al seny de la seva realitat quotidiana. Els personatges que hi apareixen s\xc3\xb3n els seg\xc3\xbcents:_NEWLINE_- ROSAURA, una ballarina_NEWLINE_- JOVITA, l\xe2\x80\x99hostalera_NEWLINE_- GOLFERIC, el seminarista en posat de cavaller_NEWLINE_- PEROT DE L\xc2\xb4ARMENTERA, un lladre de cam\xc3\xad ral_NEWLINE_- MARC\xc3\x93, un servent de l\xc2\xb4hostal_NEWLINE_- CORVET\xc3\x93, un lladre de la colla del Perot_NEWLINE_El context de l\xe2\x80\x99\xc3\xb2pera passa en el transcurs d\xe2\x80\x99una m\xc3\xa0gica nit primaveral del mes de maig, en un modest hostal d\xe2\x80\x99un petit poble de muntanya, escenari ideal per a contes d\'aventures i misteris. La m\xc3\xbasica ambienta la qualitat de l\xe2\x80\x99enc\xc3\xads sensual de la nit de primavera en la qual es descabdella l\xe2\x80\x99acci\xc3\xb3. El so lluny\xc3\xa0 d\xe2\x80\x99unes campanes s\xe2\x80\x99esvaeix, envoltat per les primeres fosques nocturnes. S\xe2\x80\x99acosta, i a poc a poc desapareix, la can\xc3\xa7\xc3\xb3 d\xe2\x80\x99un pastor que passa amb el remat: \xe2\x80\x9cMes de maig, mes de maig, bella \xc3\xa9s la rosa i verd el faig. No se sap qu\xc3\xa8 tothom espera; el mes de maig tot s\xe2\x80\x99adelera i el desig us sobta un raig. Mes de maig, mes de maig...\xe2\x80\x9d. L\xe2\x80\x99encant melangi\xc3\xb3s de la can\xc3\xa7\xc3\xb3 s\xe2\x80\x99esvaeix i ve una mena de silenci marcat pels afanys misteriosos de la naturalesa. _NEWLINE_Junt a l\xe2\x80\x99hostalera Jovita i el seu fidel servent Marc\xc3\xb3, aquella nit fan estada a l\xe2\x80\x99hostal uns personatges que se senten trasbalsats pel sortilegi d\xe2\x80\x99unes hores plet\xc3\xb2riques de sentiments, sota un cel de clarors de pleniluni del mes de maig, el m\xc3\xa9s bell de l\xe2\x80\x99any. I somnien all\xc3\xb2 que voldrien ser i no s\xc3\xb3n, fins que l\xe2\x80\x99alba desf\xc3\xa0 l\xe2\x80\x99encantament i tot torna a la realitat sens recan\xc3\xa7a ni amargor. Tot ha estat una nit somniada._NEWLINE_Jovita i Marc\xc3\xb3, el servent, comencen un cordial col\xc2\xb7loqui. Ella recorda amb melangia un passat d\xe2\x80\x99un amor desafortunat, ell la seva pobra sort de ser un servent d\xe2\x80\x99hostal i fa volar la seva fantasia d\xe2\x80\x99una vida a la ciutat. Despr\xc3\xa9s van apareixent els altres personatges. _NEWLINE_Rosaura \xc3\xa9s una la ballarina d\xe2\x80\x99espectacles ambulants i de vida boh\xc3\xa8mia, decidida a abandonar la seva professi\xc3\xb3 i a cercar un red\xc3\xb3s tranquil en el refugi d\xe2\x80\x99un convent. _NEWLINE_Golferic, al contrari, \xc3\xa9s el seminarista de 19 anys amb la sang alterada per tantes primaveres perdudes en el silenci del seu misticisme. Est\xc3\xa0 bojament atret per la ballarina i se sent temptat de fer realitat un somni d\'amor primaveral i desconegut. _NEWLINE_Per\xc3\xb3t el d\xe2\x80\x99Armentera \xc3\xa9s un bandoler ferotge, lladre de cam\xc3\xad ral. Est\xc3\xa0 cansat i turmentat pels seus actes i pensa a canviar de vida, ja que pret\xc3\xa9n trobar molts avantatges en el tranquil establiment de l\xe2\x80\x99hostal de la Jovita, el seu primer amor d\'adolescent. Tamb\xc3\xa9 Jovita, per uns moments, es pregunta si no va errar d\'abandonar una vida de perills i aventures, compartida amb el seu enamorat per la mon\xc3\xb2tona seguretat de la feina d\xe2\x80\x99hostalera. _NEWLINE_La nit somniadora s\xe2\x80\x99acaba i s\xe2\x80\x99emporta tota la rauxa del giravolt primaveral que ha envoltat a tots els personatges. Tot retorna al seny i a la realitat encertada o equivocada, trista o alegre de les seves vides di\xc3\xa0ries aut\xc3\xa8ntiques. Tot plegat ha estat com un joc, mig surrealista. L\xe2\x80\x99obra acaba amb l\xe2\x80\x99eleg\xc3\xa0ncia i finor de les notes d\xe2\x80\x99un minuet que ballen Rosaura, Jovita, Golferic i Per\xc3\xb3t, i amb el comiat entre ells: _NEWLINE_Tots alhora: Diguem-nos, bons amics, ad\xc3\xa9u-siau. _NEWLINE_JOVITA: Sense retret i sense melangia tornem als nostres afers. _NEWLINE_ROSAURA: Al bell palau. _NEWLINE_PER\xc3\x93T: Al lliure bosc. _NEWLINE_GOLFERIC: A santedat suau. _NEWLINE_JOVITA: Tornem... on \xc3\xa9rem, sense m\xc3\xa9s follia. _NEWLINE_ROSAURA: Un giravolt nom\xc3\xa9s, i ad\xc3\xa9u-siau. _NEWLINE_I amb aquests mots, ajustats amb les darreres notes del minuet, acaba la com\xc3\xa8dia escrita per el poeta Josep Carner i amb m\xc3\xbasica d\xe2\x80\x99Eduard Toldr\xc3\xa0.\n_START_SECTION_\nEnregistraments\n_START_PARAGRAPH_\nEnregistrada el 1968 per EDIGSA dins l\'Antologia Hist\xc3\xb2rica de la M\xc3\xbasica Catalana per Anna Ricci, Bartomeu Bardag\xc3\xad, Raimon Torres i Francesca Callao, entre altres, gravaci\xc3\xb3 reeditada en CD el 2008 per PICAP. El 2008 s\'ha editat una nova versi\xc3\xb3 enregistrada per Harmonia Mundi sota direcci\xc3\xb3 d\'Antoni Ros Marb\xc3\xa0 amb les veus de N\xc3\xbaria Rial, Marisa Martins, David Alegret, Joan Cabero i altres.'